খাস কলকাতায় সরকারি হাসপাতালের কর্মী আবাসনের মধ্যে ধর্ষণের চেষ্টার অভিযোগ উঠল। কাঠগড়ায় যাদবপুরের কেপিসি হাসপাতালের দুই কর্মী। মহিলার অভিযোগের ভিত্তিতে গ্রেফতার করা হয়েছে এক অভিযুক্তকে। অপরজন এখনও পলাতক। যাদবপুরের TB হাসপাতালের কর্মী আবাসনে অসুস্থ মা ও মেয়েকে নিয়ে থাকেন বছর পঁয়ত্রিশের মহিলা। মা ক্যানসারে আক্রান্ত হওয়ায় হাসপাতালে ভর্তি। বছর সাতেকের মেয়ে স্কুলে গিয়েছিল। শুক্রবার তাই একাই ছিলেন মহিলা। আচমকাই তাঁর ঘরে ঢুকে পড়েন KPC হাসপাতালের দুই কর্মী দিব্যেন্দু দাস ও পাঁচু বাল্মিকী। মহিলার চিত্কারে পালিয়ে যায় দিব্যেন্দু ও পাঁচু। কিন্তু, আতঙ্কে প্রথমে মুখ খোলেন নি মহিলা। সাহস জুটিয়ে শনিবার যাদবপুর থানায় অভিযোগ দায়ের করেন তিনি। হাসপাতালের কর্মী আবাসনের মধ্যে এঘটনায় চরম আতঙ্কিত মহিলার পরিবার। মহিলার অভিযোগের ভিত্তিতে মঙ্গলবার দিব্যেন্দু দাসকে  গ্রেফতার করেছে পুলিস। কিন্তু, হাসপাতালের কর্মী আবাসনের মধ্যে এঘটনায় প্রশ্নের মুখে KPC হাসপাতালের নিরাপত্তা। যদিও নিরাপত্তা দায় একে অপরের কাঁধে চাপিয়েছে কেপিসি ও টিবি হাসপাতাল কর্তৃপক্ষ।